Kari Kallonen

Kari Kallonen (s. 11. marraskuuta 1960 TampereAlgoth Niska toi Kari Kallosen Raumalle, Raumalainen.fi 17.10.2012) on suomalainen Vanhassa Raumassa asuva tietokirjailija, päätoimittaja ja aikaisemmin myös musiikkituottaja.

Kallonen on kirjoittanut 1997–1999 ilmestyneen kolmiosaisen Lauri Törnin elämäkertasarjan (Leijonamieli, Purppurasydän, Ristiretki) yhdessä Petri Sarjasen kanssa. Hän kuului myös Joint Task Force Full Accounting -osaston suomalais-amerikkalaiseen 56. retkikuntaan, joka löysi ja tutki Törnin helikopterin onnettomuuspaikan Vietnamin viidakossa. Uusimmassa elämäkerrassa Kallonen tarkistaa tutkijoiden aikaisemmin esittämät väitteet ja käy läpi muun muassa korkeimman oikeuden jäsenen Jussi Tapanin analyysin Törnin epätietoisuutta herättäneestä sotilasarvon menetyksestä. Tutkimuksen mukaan Törnille palautui automaattisesti sotilasarvo hänen saatuaan tuomiostaan presidentin armahduksen vuonna 1948.

Tuotantoon kuuluvat lisäksi elämäkerrat salakuljettaja Algoth Niskasta sekä Marskin ritarista ja maailmanmestarista Olavi Alakulpista. Sotahistoriassa hänen erikoisalaansa ovat Suomen ja länsivaltojen väliset suhteet, ja teos suomalaisista sotilaista Vietnamin sodassa sai eri medioissa julkisuutta. Teokseen Tähtilippu talvisodassa sisältyy Kallosen ulkoasiainministeriön arkistosta tekemä kirjelöytö, jossa talvisodan aikainen ulkoministeri Väinö Tanner kirjoittaa Suomen Berliinin-lähetystöön Mannerheimin puolesta viestin, jonka mukaan ylipäällikkö kieltäytyi ottamasta talvisotaan saksalaisia kansallissosialisteja ulkomaisina vapaaehtoisina. Partisaanisota-teoksessa puolestaan onnistuttiin nimeämään Karjalan kansallisarkiston dokumenttien avulla lukuisia suomalaisia, jotka kuuluivat neuvostopartisaaneihin. 

Kari Kallonen on erikoistunut myös Ranskan muukalaislegioonassa palvelleiden suomalaisten sotilaiden kohtaloihin ja on kirjoittanut aiheesta ainoan kattavan tietokirjan.  Nykyinen yritysjohtaja Rauno Juhola palveli nuorena legioonalaisena 13. puoliprikaatin riveissä Djiboutissa, kun hän päätyi Operaatio Turkoosin sotilaana komennukselle keskelle Ruandan kansanmurhaa vuonna 1994. Kallonen ja Juhola matkasivat keväällä 2023 takaisin Ruandaan ja seurasivat reittejä, joita suomalainen kulki aikoinaan legioonan partiomatkoilla.   

Kallonen pääsi ylioppilaaksi vuonna 1979 Sammon lukiosta ja opiskeli sen jälkeen kauppatieteitä Tampereen yliopistossa. Hän on myös tehnyt University of Northamptonin MBA-koulutukseen liittyvän tutkimuksen suomalaisen digitaalisen median erityisistä mahdollisuuksista. Kallonen aloitti toimittajan uransa Tamperelainen-lehdessä ja työskenteli mainostoimittajana Lehtimiehet-Yhtymän palveluksessa. Vuonna 1991 hän siirtyi Yhtyneet Kuvalehdet Oy:n palvelukseen – sittemmin Otavamediaan – jossa hän toimi muun muassa Seura-, Hymy- ja Viva-lehdissä toimituspäällikkönä. Vuodesta 2016 Kallonen on työskennellyt uutismedia Päivän Lehden päätoimittajana. Hänen puolisonsa on Vanhan Rauman kirjakauppias Päivi Luosma.

Kallonen on myös säveltänyt ja sanoittanut musiikkia sekä kääntänyt englanniksi kappaleiden sanoituksia. Hänellä on North & South -niminen levy-yhtiö.

 Teokset 
 Kari Kallonen, Petri Sarjanen: Leijonamieli 1919–1949: Mannerheim-ristin ritari kapteeni Lauri Törni alias majuri Larry Thorne; Tampere: Revontuli, 1997, 6. painos 2002 
 Kari Kallonen, Petri Sarjanen: Purppurasydän 1949–1965: Mannerheim-ristin ritari kapteeni Lauri Törni alias majuri Larry Thorne. Tampere: Revontuli, 1997, 4. painos 2000 
 Kari Kallonen, Petri Sarjanen: Ristiretki 1949–1965: Mannerheim-ristin ritari kapteeni Lauri Törni alias majuri Larry Thorne. Tampere: Revontuli, 1999, 2. painos 2000 
 Algoth Niska: salakuljettajien kuningas. Tampere: Revontuli, 2000 
 Kari Kallonen, Petri Sarjanen: Legenda: Lauri Törni – Larry Thorne' . Tampere: Revontuli, 2004, 2. painos 2005, 3. painos 2009 (Sisältö: Leijonamieli ; Purppurasydän ; Ristiretki) 
 Kari Kallonen, Petri Sarjanen: Leijonamieli: 1919–1949: Mannerheim-ristin ritari kapteeni Lauri Törnin uskomaton elämä ja katoaminen. Tampere: Revontuli, 2005, 2. painos 2007 
 Kari Kallonen, Petri Sarjanen: Purppurasydän: 1949–1965: Mannerheim-ristin ritari kapteeni Lauri Törnin uskomaton elämä ja katoaminen. Tampere: Revontuli, 2005, 2. painos 2007 
 Kari Kallonen, Petri Sarjanen: Ristiretki: 1965–1999: Mannerheim-ristin ritari kapteeni Lauri Törnin uskomaton elämä ja katoaminen. Tampere: Revontuli, 2005, 2. painos 2007 
 Sinivihreät baretit: suomalaiset sotilaat Vietnamin sodassa. Tampere: Revontuli, 2006, 2. painos 2007 
 Leijonalegioona: suomalaiset sotilaat Ranskan muukalaislegioonassa. Tampere: Revontuli, 2007 , 2009 
 Olavi Alakulppi, sissiluutnantti: Marskin ritari ja maailmanmestari. Tampere: Revontuli, 2008 , 2009
 Lauri Törni: albumi: Mannerheim-ristin ritari ja Törnin jääkärit / Larry Thorne: the album. Tampere: Revontuli, 2009  (kuvateos)
 Kari Kallonen, Petri Sarjanen: Lauri Törni 1919–1965 : Mannerheim-ristin ritari ja vihreiden barettien legenda. Kari Kallonen, Petri Sarjanen: Tampere: Revontuli, 2013 
 Kari Kallonen ja Päivi Luosma. Vanha Rauma: Old Rauma; kuvaajat Altti A. Salo ja Raimo Sundelin, Rauma: Länsituuli, 2015  (kuvateos)
 Tähtilippu talvisodassa: Amerikan Suomalaisen Legioonan tuntematon tarina. Tampere: Revontuli, 2016 
Lauri Törni: Mannerheim-ristin ritari ja USA:n vihreiden barettien sankari. Helsinki: Readme.fi, 2019 
Suomalaiset sotilaat muukalaislegioonassa. Helsinki: Readme.fi, 2020 
Partisaanisota. Sotarikokset, siviiliuhrit ja toisiaan vastaan sotivat suomalaiset. Asiantuntijana Tuure Neitola. Helsinki: Readme.fi. 2022 
Operaatio Turkoosin taistelija. Rauno Juholan rankka matka Ranskan muukalaislegioonasta menestyväksi yritysjohtajaksi. Helsinki: Readme.fi, 2023 
Olavi Alakulppi. USA:n armeijan everstiluutnantti ja Mannerheim-ristin ritari. Helsinki: Readme.fi, 2024  
Suomalaiset sotilaat Vietnamin sodassa. Helsinki: Readme.fi, 2025 
Talvisota. Miehet ja myytit. Helsinki. Readme.fi, 2025 

 Lähteet 

Luokka:Suomalaiset tietokirjailijat
Luokka:Suomalaiset sotakirjailijat
Luokka:Suomalaiset päätoimittajat
Luokka:Suomalaiset musiikkituottajat
Luokka:Vuonna 1960 syntyneet
Luokka:Elävät henkilöt